黄庭坚
还深父同年兄诗卷
四体懒不佳，百虫夜相煎。
呼灯探床头，忽得故人编。
一哦肺渴减，再读头风痊。
清切如其人，石齿漱潺湲。
园林秋郊静，桃李春昼妍。
雍容比兴体，百物落眼前。
仍仍愁时语，听猿三峡船。
梅黄雨扑地，水白雁横天。
叹息夜渠央，屋角月上弦。
把卷著床头，我知其人贤。
昨日河间令，横胥不顾钱。
如臂使十指，从我伸与拳。
淹留落闲处，坐研考二篇。
更使有闲日，歌嘲舍兰荃。
何时造化手，端为铸龙泉。